KÁBUL. Štyria ozbrojenci vo vestách s výbušninami sa dnes dostali do prestrelky s afganskými bezpečnostnými silami v jednej budove na juhu Afganistanu, informovala miestna polícia.
Z budovy sa podľa nej ozýva streľba a výbuchy granátov. V krajine je viac ako 110.000 príslušníkov medzinárodných koaličných síl vrátane asi 70.000 Američanov. Bojujú proti povstalcom z hnutia Taliban, ktoré rozšírilo svoje útoky zo svojich bášt do ďalších, doposiaľ pokojných oblastí.
Washington tento rok preto posiela do Afganistanu ďalších 30.000 vojakov, kým ďalšie krajiny vyšlú 7000. Ozbrojenci z Talibanu tento mesiac podnikli trúfalý útok v centre hlavného mesta Kábul, keď sa samovražední útočníci odpálili na niekoľkých miestach.
Zdroj: Reuters